2017-09-22 19:30 - 20:30 (Europe/Vilnius) | Verkių regioninis parkas, Žaliųjų Ežerų g. 148B, Vilnius, Lietuva
Rengėjų nuotr.
Rugsėjo 22 d. per rudens lygiadienį nuo 19.30 iki 20.30 val. Lietuvių etninės kultūros draugija ir Lizdeikos Romuva jau aštuonioliktą kartą pažymėdami Baltų vienybės dieną pakvies lietuviškų papročių puoselėtojus susirinkti prie Lizdeikos aukuro Verkių parke Vilniuje ir uždegti Baltų vienybės ugnį.
1236 m. rugsėjo 22 d. baltų gentys susivienijo ir Saulės mūšyje sumušė Kalavijuočių ordiną, todėl šią dieną Lietuvos ir Latvijos Seimai paskelbė Baltų vienybės diena. Mūšio išvakarėse buvo ant kalnų užkuriamos ugnys kaip ženklas – „Vienykimės!“. Ugnies uždegimas vienu metu ant kalnų – tai vienybės išraiška, kiekviena ugnis ant tolimo kalno reiškia ženklą „Mes čia esame!“ – sako viena iš sąšaukos rengėjų Nijolė Balčiūnienė.
„Susiburkime prie Lizdeikos aukuro, prie kaitrios ugnelės prisiminkime protėvių žygius ir kovas už gimtąją Žemę, Kalbą, Valstybę, nuoširdžiais žodžiais ir dainomis pagerbkime kovose žuvusius Lietuvos didžiavyrius“, – kviečia šio renginio rengėjai.
Sąšaukoje dalyvaus istorikai Inga ir Tomas Baranauskai. Renginio partneris bus Pavilnių ir Verkių RP direkcija.
Sąšaukos dalyvius rengėjai ragina atsinešti sausų malkų ir deglų.
